Гватемала
Република Гватемала () е страна в Централна Америка, на юг от Северна Америка, граничеща с Тихия океан и Карибско море. Граничи с Мексико на север, с Белиз на североизток и с Хондурас и Ел Салвадор на югоизток. Името идва от езика науатъл и означава „място с много дървета“ (Cuauhtēmallān).

История 

 До идването на испанските конкистадори (16 век) територията на Гватемала е населявана от индианските племена маи.
 16 век – испанско владение.
 15 септември 1821 – по време на Войната за независимост на испанските колонии в Америка Гватемала получава независимост.
 1824 – отменено е робството.
 1898 – 1920 – икономически възход, износ на кафе, банани и др.
 1931-44 – управление на Х. Убико, свален по време на Гватемалската революция.
 Гватемала става членка на ООН (1945) и на ОАД (1948).
 1954 – преврат с помощта на САЩ.
 1985 – за президент е избран В. Сересо Аревало.
 1987 – с активното участие на група „Контадора“ президентите на Гватемала, Коста Рика, Салвадор, Хондурас и Никарагуа подписват в Гватемала договор за мир.
 1991-93 – президент Х. Серано; отстранен и заменен с Р. де Леон Карпио.
 2004 – президент Оскар Бергер Пердомо.
 2007 – президент Алваро Колом.

География 

Гватемала е планинска страна, с изключение на нейните южни крайбрежни региони и обширните низини на департамента Петен. Две планински вериги пресичат Гватемала от запад на изток и разделят страната на три по-важни области: високопланинска област, където са разположени планините; Тихоокеанско крайбрежие, южно от планините; и департаментът Петен, на север от планините. Всички по-големи градове са разположени във високопланинската област и по тихоокеанското крайбрежие, а департаментът Петен е по-рядко заселен. Тези три области на страната се различават по климат, надморска височина и природа. Климатът в низините е горещ и влажен, а в планинските части е по-студен и по-сух.

Вулканът Тахумулко, висок 4220 m е разположен на територията на Гватемала и е най-високата точка на Централна Америка.

Реките в Гватемала са къси и плитки в тихоокеанския водосборен басейн, по-големи и по-дълбоки в Карибския водосборен басейн и във водосборния басейн на мексиканския залив. Големи гватемалски реки са Полочик, Дулсе, Мотагуа и др.

Държавно устройство 

Гватемала е президентска република. Изпълнителната власт е представена от президент и правителство на 13 министри. Законодателният орган в Гватемала е еднокамарен парламент със 158 депутати избирани за срок от 4 г.

Административно деление 

Гватемала е разделена на 22 департамента, които съдържат 332 общини. Департаментите са:

Гватемала, Горен Верапас, Долен Верапас, Ел Киче, Ел Прогресо, Ескуинтла, Исабал, Кецалтенанго, Петен, Реталулеу, Сакапа, Сакатепекес, Сан Маркос, Санта Роса, Солола, Сучитепекес, Тотоникапан, Уеуетенанго, Халапа, Хутиапа, Чикимула, Чималтенанго.

Население 

Населението на Гватемала през юли месец 2007 година е 12 728 111 души, от които 59,4% са бели.

В гватемалски земи, между 300 и 900 г., процъфтявали древните градове държави на маите. Днес почти 40% от гватемалците са потомци на древните маи и други местни индиански племена.

Икономика 

Гватемала е аграрна страна. Над 60% от заетите са в селското стопанство. Основни земеделски култури, отглеждани за местния пазар са ориз, царевица, фасул, плодове (банани). Кафето е най-важната експортна култура, която носи големи доходи. Гватемала е най-големият световен производител на кардамон – национална ароматична подправка за ястия и напитки.

Туризъм 

Старата столица на страната – Антигуа Гватемала е главният туристически център. Градът е заобиколен от вулканите Агуа, Фуего, Серо де ла Круз и в него има множество църкви и дворци, построени в стил барок.

Тикал е древен култов център на цивилизацията на маите и един от най-интересните туристически обекти. Днес са съхранени само 16 храма, сред които и гробници с удивително красиви стенописи. В Тикал има и шест пирамиди.